૬૦૦થી વધુ કલાકોનું ભજનો અને સંત સાહિત્યનું રેકોર્ડીંગ તેમની પાસે ઉપલબ્ધ છે જેમાં લોકગીતો, રાસ, લગ્નગીતો વગેરેનું ૬૦ કલાકથી વધુ રેકોર્ડીંગ, દુહા, છંદ, ચારણી સાહિત્ય કવિત અને લોકકથાઓ વગેરેનું 50 કલાકથી વધુનું રેકોર્ડીંગ તેમની પાસે ઉપલબ્ધ છે. આ બધુંય તેમણે ગામડે ગામડે, ભજન મંડળીઓમાં રહીને, તેમના દ્વારા ગવાતા ભજનોને, લોક સાહિત્યને, લોકકથાઓ તથા ચારણી સાહિત્યને ધ્વનિમુદ્રિત કરીને (વિવિધ સાધનોની મદદથી રેકોર્ડ કરીને તથા હવે એ રેકોર્ડને ડીજીટાઈઝ કરીને) એક વિશાળ સંગ્રહ સમાજને માટે એકત્ર કર્યો છે અને હવે વર્ષોથી એકત્ર કરેલ આપણી ભાષાની મહામૂલી મિરાંત એવા આ ઑડીયો સંગ્રહને ડીજીટાઈઝ કરીને ઈન્ટરનેટ પર સંત સાહિત્યના મરમીઓ અને રસીયાઓને સાંભળવા તદ્દન નિ:શુલ્ક ઉપલબ્ધ કરાવ્યો છે. કંઠ્યપરંપરામાં સચવાયેલા, વિવિધ ભજનિકોએ પરંપરાના રાગો – ઢાળોમાં ગાયેલા ૩૦૦૦થી વધારે ભજનોનું ધ્વનિમુદ્રણ કરીને ખંતપૂર્વક સંગ્રહ કરેલો જે અભ્યાસીઓ માટેની મૂલ્યવાન સામગ્રી છે તો આસ્વાદકો માટેનો લોભામણો ખજાનો છે. અત્યારે 350થી વધુ ભજનો અહીં ઑડીયો સ્વરૂપે સાંભળવા મળે છે, તો અનેક વિડીયો પણ અહીં ઉપલબ્ધ છે. શક્ય છે કે અહીં તમે જે ભજન સાંભળી રહ્યા હો એ દાયકાઓ પહેલા અંતરીયાળ એવા કોઈ ગામના ચોરે બેસીને મેઘલી રાત્રે ભજન ગાતા ભજનિકોની ભાવવાણીને મોટા ટેપરેકોર્ડર દ્વારા રેકોર્ડ કરાઈ હશે જે આજે ઓનલાઈન સાંભળવા મળે છે. આ ઉપરાંત સંત સાહિત્યના તેમના દ્વારા લખાયેલા પુસ્તકોને તેમણે નિ:શુલ્ક ઈ-પુસ્તક સ્વરૂપે ભાવકો માટે ઉપલબ્ધ કરાવ્યા છે. ઉપરાંત અહીં ભજનિક સંત કવિઓના ઉપલબ્ધ ફોટોગ્રાફ્સ તથા સંતકોશ જેવી સામગ્રી પણ મળી રહે છે. દેશવિદેશમાં વસતા ગુજરાતીઓ આમ આંગળીના ટેરવે તેમના લોકસાહિત્યની સાથે જોડાયેલા રહી શકે છે.